Diari Oficial de la Generalitat Valenciana


Sumari del DOGV 6839, del 13-08-2012 (2012/7866)

RESOLUCIÓ de 28 de juny de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Rugat i Agost. Expedient número 375/3251 QBN i 158/2765 XCQ.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6839

Data del DOGV
:   13-08-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7866


Data del document
:   28-06-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Agost
    * Rugat
    * impacte ambiental

RESOLUCIÓ de 28 de juny de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Rugat i Agost. Expedient número 375/2364 QFT i 158/5602 IUA. [2012/7866]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hi hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 375/9272 WKG Rugat i 158/1420 LSB Agost.  
  
«Declaració d'impacte ambiental  
Dades de l'expedient en el Servici d'Avaluació d'Impacte Ambiental  
Expedient: 375/9543-HCG.  
Títol: Pla Parcial Sector Residencial Rugat.  
Promotor: Ajuntament de Rugat (València).  
Autoritat substantiva: Ajuntament i CTU.  
Localització: el sector residencial Rugat es troba a l'oest del nucli urbà de Rugat, al costat de la CV-619.  
Descripció del projecte  
1. Objecte de projecte  
El nou sector residencial es planteja, segons el document d'homologació presentat, com a solució a dos circumstàncies, d'una banda la inexistència de solars edificables en el mercat per a aquelles persones que volgueren instal·lar-se en el municipi i que està ocasionant dos circumstàncies bastant negatives com és l'emigració a localitats veïnes amb el consegüent descens de la població de la localitat, i també l'aparició de vivendes aïllades il·lícites en terreny no urbanitzable; d'altra banda estaria el desig de persones no residents en este terme municipal d'instal·lar-hi la seua segona residència.   
2. Descripció de les característiques més rellevants del projecte  
El document presentat proposa la reclassificació d'un total de 39.324,48 m². El sector residencial limita al nord amb la carretera CV-6910, al sud amb un camí rural i el terme municipal de Castelló de Rugat, a l'est amb sòl no urbanitzable i a l'oest amb la carretera CV-619.  
Segons el document de pla parcial, el sector proposa complir els objectius següents, entre altres:  
- Resoldre la necessària articulació viària.  
- Obtindre el sòl necessari per proveir de dotacions públiques esta àrea, així com la urbanització de les zones verdes o espai lliure i la cessió gratuïta a l'Ajuntament dels nous equipaments proposats en el pla.  
  
- Resolució d'una manera unitària i integrada de l'ordenació en els seus diferents trams i usos i una correcta articulació dels equipaments.  
  
- Potenciació espacial i paisatgística de l'entorn. Resolució d'una ordenació que s'adapte el més possible a la configuració topogràfica.  
  
Quant a la geomorfologia i relleu extret de l'estudi d'impacte ambiental, es descriu com una zona que presenta un desnivell important de cota des dels terrenys situats més a l'oest fins als més pròxims al nucli urbà, amb un desnivell aproximat de 14 metres. En el sentit contrari sud- nord, el relleu és pràcticament pla en els diferents bancals en què es dividixen les parcel·les cadastrals.  
Quant a la ubicació de zones verdes, estes se situen en la zona de 18 metres de reserva viària de la carretera per a fer de matalaf i barrera natural per a les parcel·les d'ús residencial.  
El trànsit originat per la pedrera del Molló, situada aproximadament a 250 metres del sector, passa per la via pecuària inclosa en el sector. L'homologació i el pla parcial proposen crear un nou vial de servici en l'extrem sud-est del sector, que s'independitza de l'àrea residencial en la mesura que siga possible.  
3. Alternatives  
No s'hi han presentat alternatives.  
Tramitació administrativa  
4. Admissió a tràmit  
En data 25 d'octubre de 2006, la Direcció Territorial de València va remetre a l'Àrea d'Avaluació Ambiental una còpia del projecte homologació i el pla parcial del sector residencial de Rugat i del seu estudi d'impacte ambiental, així com, entre altres documents, la documentació següent:   
- Còpia de l'expedient administratiu  
- Certificat de l'acord del Ple de l'Ajuntament de data 28 de desembre de 2005, que aprova provisionalment el Programa d'Actuació Integrada de Rugat corresponent al sector residencial Rugat.  
- Sol·licitud d'informe a l'Àrea de Cultura de la Conselleria de Cultura.  
5. Informació pública  
L'estudi d'impacte es va exposar al públic, junt amb la resta de la documentació tècnica, segons l'anunci publicat en el DOGV núm. 5.039, de 30 de juny de 2005.  
Durant el període d'exposició pública s'hi van presentar quatre al·legacions, segons consta en el certificat d'aprovació i adjudicació del programa d'actuació integrada.  
6. Resum de les al·legacions   
No s'hi han presentat al·legacions de caràcter ambiental.  
7. Petició d'informació o documentació complementària   
La documentació presentada, i especialment l'estudi d'impacte ambiental, no té els continguts mínims establits per l'Orde de 3 de gener de 2005, de la Conselleria de Territori i Habitatge, per la qual s'establix el contingut mínim dels estudis d'impacte ambiental que s'hagen de tramitar en eixa Conselleria; a pesar d'això s'ha seguit el tràmit d'avaluació ambiental. Tampoc s'ha requerit ampliació de documentació pel fet que s'han observat condicionants ambientals que fan inviable la proposta.  
Sol·licitud d'informes sectorials  
Durant el procediment d'EIA s'han fet consultes a distints organismes per determinar les possibles incidències mediambientals del sector. S'han rebut els informes següents:   
- Direcció General del Paisatge, 11 de gener de 2007.  
- Àrea de Qualitat Ambiental, 25 de juliol de 2008.  
- Àrea de Gestió de Recursos Forestals i Conservació Ambiental, 12 de novembre de 2008.  
- Conselleria d'Indústria, Comerç i Innovació, 7 d'octubre de 2008.  
A continuació es transcriu l'informe de la Conselleria d'Indústria, Comerç i Innovació per considerar-se rellevant:  
«1. La pedrera a què es referixen en el seu escrit es correspon amb l'autorització d'explotació denominada el Molló amb número de registre en el llibre de pedreres de la província de València 1.062.   
La dita pedrera va ser autoritzada el 25 de maig de 1997, per a argiles. La superfície autoritzada es correspon amb les parcel·les 302 a) i 302 b), del polígon 2 del terme municipal de Rugat.  
2. L'article 451 del vigent Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística, corresponent al títol VII, Intervenció en l'ús del sòl, establix en relació amb l'explotació de pedrera, en el punt 2 que: les finques hauran de tindre la superfície mínima que s'establisca, de manera justificada i motivada en el planejament. Serà imprescindible l'establiment d'un perímetre de com a mínim 500 metres d'ample al voltant de tot l'àmbit de la pedrera, amb prohibició expressa de l'ús residencial.  
  
En este aspecte, el sector residencial Rugat no complix el que establix l'esmentat article 451.2 respecte a la pedrera denominada el Molló núm. 1.062, per la qual cosa no és procedent l'ús residencial (prohibició expressa).   
3.Igualment es comunica que podria ser-hi també aplicable, pel que fa a pedreres autoritzades, l'article 4 del Decret 2.414/1961, de 30 de novembre, pel qual s'aprova el Reglament d'Activitats Molestes, Insalubres, Nocives i Perilloses.  
El dit precepte és aplicable al supòsit plantejat, atés que en la Comunitat Valenciana, d'acord amb el que assenyala la disposició final quarta de la Llei 2/2006, de 5 de maig, de Prevenció de la Contaminació de la Qualitat Ambiental, únicament deixa de ser aplicable el títol II de l'indicat Decret 2.414/1961. És important tindre en compte que l'indicat article 4 no es troba en el títol II, per la qual cosa és perfectament aplicable»  
Afeccions legals  
1. En relació amb la transposició de la Directiva 92/43/CEE i la Xarxa Natura 2000, així com amb l'existència d'espais naturals protegits, no s'ha detectat cap afecció.  
2. Vies pecuàries. Existix dins dels límits del sector la Colada del camí de les Fonts.  
Consideracions ambientals  
1. L'EIA assenyala que geològicament, l'àrea d'estudi és d'origen quaternari excepte algun aflorament puntual de terciari i els compostos més abundants en tot el terme municipal són les argiles i les margues.  
  
2. En l'àmbit d'actuació, la majoria dels sòls es destinen a usos agrícoles; s'hi observen cultius de cítrics i fruiters, si bé en molts dels sòls no s'observa cap plantació.  
3. El risc d'erosió actual de la zona és molt alt i el risc d'erosió potencial és també molt alt.  
4. L'EIA no aclarix l'origen de l'aigua potable, no s'aporta en la documentació ni sol·licitud d'informe a la Confederació Hidrogràfica del Xúquer ni sol·licitud a l'empresa subministradora d'aigua potable.  
5. Per a les aigües residuals es fa referència a la disposició d'una EDAR que s'ubicarà fora del sector. En cap document s'especifica la parcel·la en què s'executarà ni s'han tingut en compte la zona d'influència i de protecció que genera este tipus de dotació, a més caldria la justificació d'haver iniciat l'expedient d'autorització d'abocament d'aigües residuals al barranc de Brull, davant de l'organisme de conca competent. Tampoc s'adjunta sol·licitud d'informe a l'EPSAR.  
  
6. Quant a la gestió de residus, s'aporta informe de l'empresa Reciclados Integrales, SA en la qual se certifica que amb l'actual infraestructura i les actuals dotacions de què disposa Reciclados Integrales, SA, és capaç de satisfer la demanda que genere el desenrotllament i l'ocupació del sector residencial Rugat.  
7. El planejament vigent a Rugat són unes normes subsidiàries aprovades definitivament per la Comissió Territorial d'Urbanisme en data 31 de gener de 1989, amb una modificació puntual aprovada definitivament en sessió de 24 d'abril de 1996 per la Comissió Territorial d'Urbanisme.  
Esta modificació puntual es va realitzar amb l'objectiu de reclassificar 4,482 ha de sòl no urbanitzable en sòl apte per a urbanitzar, de les quals 3,56 ha es destinaven a ús residencial.  
8. La pedrera el Molló, amb número de registre en el llibre de pedreres de la província de València 1.062, està situada a aproximadament 250 metres del sector (tot l'àmbit del sector queda a menys de 500 metres) i no hi ha cap element natural que faça de matalaf entre ambdós.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, després de la resolució administrativa prèvia que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament, annex I, apartat 8.g del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 16.2 m) del Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot l'anterior, fent ús de les facultats que tinc legalment atribuïdes, emet la declaració d'impacte ambiental següent:  
  
Primer  
S'estima no acceptable, només als efectes ambientals, el projecte d'homologació i el pla parcial del sector residencial Rugat en el terme municipal de Rugat (València), ja que:  
a) El sector residencial s'ubica molt pròxim a la pedrera el Molló, tota la superfície del sector es troba a menys de 500 metres, sense que hi haja cap element de protecció entre ambdós.   
Tenint en compte l'article 4 del Decret 2.414/1961, de 30 de novembre, pel qual s'aprova el Reglament d'Activitats Molestes, Insalubres, Nocives i Perilloses (d'ara en avant RAMINP) en el qual s'establix que «les indústries fabrils que hagen de ser considerades com a perilloses insalubres, només podran emplaçar-se, com a regla general, a una distància de 2.000 metres a comptar del nucli més pròxim de població agrupada».   
Segons allò sobre el que ha emés informe l'Advocacia General de la Generalitat al setembre de 2008, l'article 4 del Decret 2.414/1961, és aplicable al supòsit plantejat, atés que en la Comunitat Valenciana, de conformitat amb el que assenyala la disposició final quarta de la Llei 2/2006, de 5 de maig, de Prevenció de la Contaminació i Qualitat Ambiental, únicament deixa de ser aplicable el títol II de l'indicat Decret 2.414/1961. És important tindre en compte que l'indicat article 4 no es troba en el títol II, per la qual cosa és perfectament aplicable. Ara bé, esta aplicació resultava possible mentre el Reglament d'Activitats Molestes, Insalubres, Nocives i Perilloses estava en vigor, però amb la derogació expressa d'este i amb base en la disposició derogatòria única, apartat 1, paràgraf 2n, de la Llei 34/2007, de Qualitat de l'Aire i Protecció de l'Atmosfera, la dita disposició final 4a de la Llei 2/2006, resulta contrària a la posterior Llei 34/2007, sense que siga possible una aplicació parcial del Reglament d'Activitats Molestes, Insalubres, Nocives i Perilloses (el títol I sí i el II no) ja que després de la seua derogació només és possible la inaplicació total en la CA amb normativa pròpia en matèria d'activitats qualificades. Això resulta així no sols pel que s'exposa sinó també amb base en les prescripcions generals i supletòries dels articles 2, 3 i 4 del Codi Civil. En conseqüència, als procediments i activitats sol·licitades abans de la derogació del Reglament d'Activitats Molestes, Insalubres, Nocives i Perilloses, com ocorre amb el cas que ens ocupa, els resultarà d'aplicació la normativa anterior, mentres que a les sol·licituds i procediments que s'inicien després de la seua derogació expressa, els resultarà exclusivament d'aplicació la normativa autonòmica d'activitats qualificades o protecció de la contaminació, i la normativa sectorial que resulte aplicable.  
Amb més motiu, la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat, modifica en l'article 69 la disposició final quarta de la Llei 2/2006, de 5 de maig, de la Generalitat, de Prevenció de la Contaminació i Ambiental, en concret deixa sense aplicació en la Comunitat Valenciana el RAMINP aprovat per Decret 2.414/1961, de 30 de novembre.  
  
Esta modificació resulta aplicable, segons la disposició transitòria de l'esmentada llei d'acompanyament, als procediments iniciats després del 17 de novembre de 2007 (data en què va entrar en vigor la Llei estatal 34/2007, de 15 de novembre, de Qualitat de l'Aire i Protecció de l'Ambient Atmosfèric).  
Atés que el projecte que ens ocupa es va iniciar i va tramitar amb anterioritat al 17 de novembre de 2007, se li aplica el RAMINP.  
b) En el Reglament d'Ordenació i Gestió Territorial i Urbanística, en l'article 451.2 es prohibix l'ús residencial dins del perímetre de protecció de 500 metres d'una pedrera. Esta legislació, tot i no ser aplicable directament, reflectix de manera clara un criteri mediambiental que influïx directament en la qualitat de vida dels ciutadans.  
  
c) En el planejament municipal vigent es va realitzar una modificació en què es reclassificaven 4,482 ha de sòl no urbanitzable en sòl apte per a urbanitzar, i es destinaven 3,56 ha a residencial i 0,922 a industrial. Esta modificació va ser aprovada per la Comissió Territorial d'Urbanisme en data 24 d'abril de 1996.  
Actualment este sector no s'ha desenrotllat i, per tant, no s'ha justificat la necessitat de crear un nou sòl urbanitzable fins que no es desenrotlle i consolide el sòl apte per a urbanitzar existent.  
  
Segon  
Esta declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 18 de febrer de 2009.- La directora general de Gestió del Medi Natural: M.ª Ángeles Centeno Centeno»  
  
  
«Declaració d'impacte ambiental  
Expedient: 158/4549-REZ.  
Títol: Autorització ambiental integrada d'una fàbrica de rajoles ceràmiques.  
Promotor: Hijos de Francisco Morant, SL.  
Autoritat substantiva: Servici de Control Integrat de la Contaminació.  
Localització: parcel·les 19, 20, 21, 28 i 30, partida del Toll, del polígon 30, del terme municipal d'Agost (Alacant).   
1. Objecte del projecte  
L'objecte del projecte és la tramitació de l'autorització ambiental integrada (AAI) per a una activitat existent de fabricació de rajoles ceràmiques, que s'adapte al nou règim d'intervenció administrativa ambiental establit per la Llei 2/2006, de 5 de maig, de Prevenció de la Contaminació i Qualitat Ambiental.   
El projecte constituïx un dels supòsits previstos pel Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental, i s'ha de sotmetre al procediment d'avaluació d'impacte ambiental per a l'obtenció de la corresponent declaració d'impacte ambiental (DIA), prèviament a la seua autorització definitiva.  
2. Descripció de les característiques més rellevants del projecte  
L'activitat industrial de Hijos de Francisco Morant, SL és la fabricació de rajoles i productes de terres cuites per a la construcció per mitjà d'enfornats, més concretament de rajoles per a revestir, amb una capacitat de fabricació màxima diària de 2.000 t. Les instal·lacions de l'activitat ceràmica s'ubiquen en la partida del Toll sobre una superfície total de 232.275 m² de sòl no urbanitzable, corresponent a les parcel·les 19, 20, 21, 28 i 30 del polígon 30, del terme municipal d'Agost (Alacant). La zona d'estudi queda delimitada per la carretera d'Alacant CV-820, el barranc del Toll i la rambla de Roget.  
La superfície objecte de la declaració d'interés comunitari per a l'ocupació del terreny en sòl no urbanitzable correspon a les instal·lacions següents:  
- Zona de condicionament i aparcament.  
- Superfície edificada (naus 1 i 2).  
- Podrimener.  
- Zona d'emmagatzematge de matèria primera.  
- Zona verda.  
- Zona de producte acabat.  
- Zona de tractament d'aigües.  
- Zona de cultius.  
- Viari d'accés i moviment dins de l'activitat.  
El procés de fabricació es compon de diverses etapes, en les quals destaca l'arreplega i emmagatzematge de matèries primeres (argiles, arenes, etc.), transport de materials per a la seua dosificació i mescla (homogeneïtzació), mòlt, ensitjament i prepastat-pastament, emmagatzematge en podrimener, emmotallment, assecament, cocció, i classificació i embalatge.  
3. Alternatives  
L'estudi d'impacte ambiental (EsIA)no considera alternatives a l'actuació projectada pel que fa a la seua situació en tractar-se d'activitat existent. Les possibles alternatives enfront de la solució adoptada queden condicionades per les característiques pròpies del projecte, i per les consideracions i solucions adoptades en l'EsIA.  
4. Afeccions legals  
L'activitat projectada constituïx un dels supòsits arreplegats en l'annex I de la Llei 2/2006, de 5 de maig, de Prevenció de la Contaminació i Qualitat Ambiental, i és preceptiva l'obtenció de la corresponent autorització ambiental integrada.  
Les arreplegues i emmagatzematges d'argiles s'ajustaran a allò que s'ha exigit en l'ordenança municipal d'Agost, 11 de juny de 2007, reguladora dels límits màxims d'alçària dels depòsits d'argila, arena o altres (BOP-Alacant 122, de 19.06.2007).  
Tot això, sense perjuí de les autoritzacions que corresponga obtindre d'altres organismes, de conformitat amb la normativa sectorial que siga aplicable.  
5. Consideracions ambientals  
Respecte a les principals afeccions ambientals del projecte sobre el medi ambient, l'estudi d'impacte ambiental (d'ara en avant EsIA) considera diversos impactes ambientals com a conseqüència de l'actuació projectada i proposa diferents accions correctores i un programa de vigilància ambiental.   
Es tracta d'una activitat industrial existent situada, com s'ha indicat, en la partida del Toll sobre una superfície total de 232.275 m² de sòl no urbanitzable. Es correspon amb les parcel·les 19, 20, 21, 28 i 30 del polígon 30 de rústica del municipi d'Agost, i la zona d'estudi queda delimitada per la carretera d'Alacant CV-820 Agost-Sant Vicent del Raspeig, la rambla de Roget i el barranc del Toll, i a uns 500 metres del nucli urbà d'Agost.   
D'acord amb l'inventari forestal de la Comunitat Valenciana disponible en la cartografia temàtica d'esta Conselleria, la zona sud-sud-est de la parcel·la 21 i les zones de la resta de parcel·les corresponents als marges dels llits del barranc del Toll i la rambla de Roget estan catalogats com a sòl forestal. L'informe del tècnic de la Demarcació Est de la Secció Forestal d'Alacant, de data 29 de febrer de 2008, indica que dins de la zona de l'activitat es troben afectades per terrenys forestals, en part, les parcel·les cadastrals 21, 28 i 30 i, dins de tal unitat, la proporció de terrenys forestals és baixa, i estos es troben majoritàriament profundament transformats (zona sud de la parcel·la 21) i separats per mitjà de barrancs d'altres terrenys forestals pròxims. Emet informe favorable del projecte, sempre que es mantinguen i conserven com a tals tots els terrenys forestals que, atés que es troben dins del recinte proposat afecten les zones de domini i de servitud dels barrancs afectats, i es prenguen les mesures preventives necessàries per a reduir la incidència de l'activitat sobre els terrenys forestals adjacents.  
  
En l'actualitat, l'emmagatzematge de matèries primeres (argiles) per al funcionament de l'activitat es realitza en grans arreplegues, que s'amuntonen a més de 20 metres d'alçària. Açò ocasiona un enorme impacte paisatgístic sobre la zona i constituïx un focus problemàtic per la dispersió, pel vent, de les partícules pulverulentes. Estes arreplegues de matèries primeres ocupen una gran extensió i s'aproximen als llits dels barrancs que limiten les parcel·les, i perillen, així, les distàncies de protecció del domini públic hidràulic corresponents a les zones de servitud i policia del barranc i de la rambla. D'altra banda, la dispersió de partícules de pols, derivada de l'activitat i dels emmagatzematges de materials, afecten les zones de cultius de vinya pròximes, i la proximitat al nucli urbà del municipi d'Agost incrementa la gravetat de l'impacte en afectar, potencialment, la qualitat de l'aire del nucli urbà.  
  
L'EsIA arreplega com a mesura correctora la reducció del parc d'emmagatzematge de matèria primera a la intempèrie fins als 13.830 m². Per a això, es projecta la construcció d'un magatzem-podrimener de 20.477 m², per a l'emmagatzematge intermedi de matèria primera una vegada mòlta, la qual cosa permetrà desvincular l'explotació de la pedrera del procés d'extrusió i reduir les actuals arreplegues de materials a la intempèrie. A més, com a mesures correctores per a reduir la quantitat de pols generada, es preveu la utilització de carenats i/o sistemes d'aspiració de pols en els sistemes de transport de la matèria primera i la col·locació de barreres antipols de 2,5 metres d'alçària i d'una barrera verda en tot el perímetre de l'activitat. S'indica en l'EsIA que l'emmagatzematge exterior d'arreplega d'argiles es regirà d'acord amb allò que s'ha indicat en el projecte d'ordenança municipal reguladora dels límits màxims d'alçària dels depòsits d'argiles de l'Ajuntament d'Agost (actualment aprovada, vigent i publicada en el BOP-Alacant, núm. 122, del 19.06.2007).  
Quant a emissions a l'atmosfera, en l'EsIA es descriuen nou focus d'emissió canalitzats. D'una banda, set focus d'emissió de gasos de combustió (quatre forns ceràmics, dos d'assecador i una caldera de vapor) i es preveu la instal·lació d'una nova caldera que constituirà el focus núm.10. El combustible utilitzat és gas natural i coc de petroli, amb utilització de biomassa (corfa d'ametles, borumballes de fusta, brisa, etc.) en les seccions dels assecadors. D'altra banda, hi ha dos focus canalitzats d'emissió de partícules corresponents a les etapes de mòlta que compten amb filtres modulars de mànegues. D'acord amb els mesuraments de les emissions a l'atmosfera presentats en l'EsIA, se superen els límits legals per al monòxid de carboni en els focus corresponents als forns. En estos focus s'hi hauran de prendre mesures correctores. En l'EsIA, s'indica també la necessitat que es realitzen mesuraments de la concentració PM10 de partícules en immissió, en localitzar-se la indústria a menys de 500 metres d'un nucli residencial, tal com s'arreplega en el Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de Prevenció de la Contaminació i Qualitat Ambiental.  
  
El consum d'aigua per al funcionament de l'activitat es xifra en 87.892 m³/any, procedents majoritàriament de pous existents en la zona (97,8%) i la resta de la xarxa d'aigua potable. En concret, en la documentació presentada s'indica que l'aigua procedent de l'aprofitament subterrani dels pous la subministra l'empresa Embalses Castelló, SL, amb qui tenen firmat un contracte.  
Es descriuen en l'EsIA que els abocaments generats són, bàsicament, els derivats de servicis auxiliars de les instal·lacions de neteja i condicionament de la maquinària, neteges, porga de calderes i de l'aigua procedent de la refrigeració de maquinària. Les aigües de llavada de motles i equips, de porga dels servicis auxiliars del tren de resines descalcificadores de la caldera i la de refrigeració de la maquinària es reutilitza en el procés productiu, i s'incorpora al producte. Com a mesura correctora es dotarà al sistema d'arreplega de les aigües de neteja de maquinària i equips per al seu tractament d'un desarenador i d'un separador d'hidrocarburs. La resta d'aigües residuals i les residuals domèstiques generades es conduïxen fins un depòsit de regulació, i d'este a una bassa d'acumulació de pluvials de 600 m³, que s'emprarà per al reg del jardí i de la zona d'arreplega de matèries primeres. Les aigües residuals sanitàries es depuren per mitjà d'un sistema de decantació, digestió i bioflotació.   
Quant a les aigües pluvials, les arreplegades en la superfície de les cobertes de les naus 1 i 2 i part dels vials asfaltats es canalitzen a la bassa d'acumulació de pluvials. La resta de pluvials arreplegades, excepte les corresponents a la zona d'arreplega de matèries primeres projectada de 13.830 m², s'abocaran per mitjà de col·lectors al barranc del Toll i a la rambla de Roget. Per a l'arreplega de les pluvials de la zona d'amuntonament de matèries primeres a la intempèrie, es disposarà un canal perimetral que les conduirà fins a la bassa existent de pluvials de 600 m³. Es projecta la construcció d'una nova bassa per a acumulació de les pluvials arreplegades en les noves superfícies asfaltades i sobre la coberta del nou magatzem-podrimener. Estes pluvials emmagatzemades s'empraran per als regs de les arreplegues d'argiles i dels camins més concorreguts pels vehicles i per al reg de les zones verdes.  
Quant als residus generats per l'activitat d'acord amb l'EsIA es troben els residus inerts procedents de peces ceràmiques i pasta d'argila. Estos inerts són reincorporats al procés en diferents etapes: els residus generats en les etapes d'ensitjament, emmotllament i tall són reintroduïts al procés en l'etapa d'extrusió; mentrestant, la pols retinguda en els filtres i les rajoles defectuoses de les etapes d'assecatge i cocció es reintroduïxen al procés en l'etapa de mòlta. Altres residus generats per l'activitat són els perillosos corresponents a olis lubricants, dissolvents de neteja i altres olis mecànics del manteniment de la maquinària, així com draps i absorbents utilitzats en el taller. També les bateries de carretons i elevadors, els tubs fluorescents i els fangs del separador d'hidrocarburs (zona de neteja maquinària). Finalment, s'indiquen els residus caracteritzats com a no perillosos que inclouen plàstics, paper i cartó d'embalatges, ferralla produïda en el taller de maquinària, filtres de pols i filtres mànega, i fangs de la depuradora d'aigües sanitàries. Tots els residus hauran de ser entregats a un gestor autoritzat i hauran d'emmagatzemar-se en condicions adequades depenent de la seua naturalesa i perillositat.  
  
6. Tramitació administrativa  
En data 16 de juliol de 2007, l'Àrea de Qualitat Ambiental de la Conselleria de Territori i Habitatge remet nota interna en què sol·licita la declaració d'impacte ambiental per al projecte que ens ocupa, i comunica que no s'hi han rebut al·legacions en el període d'informació pública, i es remet la documentació següent:  
- Projecte bàsic d'autorització ambiental integrada (memòria i annexos, plans i documentació justificativa).  
- Estudi d'impacte ambiental (memòria i annexos, plans, document de síntesi).  
Es remet per mitjà de nota interna, el 25 de gener de 2007, dirigida al Servici de Control Integrat de la Contaminació, informe en què se sol·licita l'esmena de determinats aspectes sobre la documentació presentada, així com enviament de còpia dels informes següents:  
- Informe de la Confederació Hidrogràfica del Xúquer (CHJ), pel que fa als abocaments derivats de l'activitat industrial.  
- Informe del Servici de Protecció del Medi Atmosfèric, pel que fa a les emissions contaminants a l'atmosfera derivades de l'activitat.  
  
Una còpia d'este mateix informe sobre esmena de la documentació presentada, es remet, el 25 de gener de 2008, al titular.  
El 24 de gener de 2008, se sol·licita informe al Servici de Gestió Forestal sobre les possibles afeccions del projecte sobre les zones de sòl forestal presents en algunes de les parcel·les de sòl no urbanitzable on se situa l'activitat industrial.   
El 21 de febrer de 2008, el titular presenta resposta al requeriment d'esmena per mitjà de nova documentació i en la qual s'adjunta còpia de l'informe favorable de la Direcció General de Patrimoni Cultural Valencià, d'acord amb l'article 11 de la Llei 4/1998, d'11 de juny.   
  
El 14 de març de 2008, es rep informe de l'enginyer forestal de la demarcació d'Altea pel que fa a la informació sol·licitada sobre afecció al sòl forestal.   
Finalment, l'Àrea de Qualitat Ambiental remet, el 26 de març de 2008, informe de la Confederació Hidrogràfica del Xúquer, de 3 de març de 2008, sobre els abocaments derivats de l'activitat.  
7. Consideracions jurídiques  
El projecte examinat constituïx, segons el que preveu l'apartat del grup 4.L) de l'annex I del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental, un dels supòsits fàctics en què és necessària la preceptiva formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 12é del Reial Decret Legislatiu 1/2008, d'11 de gener.  
  
L'expedient ha tingut en compte els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat; en la Llei 2/1989, de 3 de març, de la Generalitat Valenciana, i en les altres disposicions aplicables.  
L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència en formulació de la declaració d'impacte ambiental dels projectes sotmesos a esta.  
  
L'article16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de projectes públics i privats, així com dels plans i programes que no requerisquen avaluació ambiental estratègica, d'acord amb la normativa aplicable, que es desenrotllen en el territori de la Comunitat Valenciana.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de sol·licitud d'autorització ambiental integrada d'una indústria de fabricació de rajoles ceràmiques, promogut per Hijos de Francisco Morant, SL en les parcel·les 19, 20, 21, 28 i 30 del polígon 30, en la partida del Toll del terme municipal d'Agost (Alacant), sempre que es desenrotlle d'acord amb el que establix l'apartat segon d'esta declaració d'impacte ambiental, en l'estudi d'impacte ambiental, el projecte i la resta de la documentació presentada.  
  
  
Segon  
Se supedita l'execució del projecte esmentat al compliment dels següents condicionants:  
1. Els actuals emmagatzematges exteriors de matèria primera (argiles, arenes, etc.) es limitaran a un parc d'emmagatzematge a la intempèrie de 13.830 m², per al qual es construirà un magatzem-homogeneïtzador (podrimener) de 20.477 m² per a la matèria primera una vegada mòlta, d'acord amb el projecte presentat. El magatzem de matèries primeres a la intempèrie complirà l'ordenança municipal d'Agost, reguladora dels límits màxims d'alçària dels depòsits d'argila, arena o altres (BOP-Alacant, núm. 122, de 19.06.2007). Es remarca que:  
- L'alçària màxima dels emmagatzematges a la intempèrie de matèries primeres serà de 6 metres, amidats des de qualsevol punt del perímetre de la base.  
- Es protegiran els dits emmagatzematges contra els vents predominants per tres de les seues cares, amb la instal·lació d'arruixadores d'aigua automàtiques.  
2. Finalitzada la reducció del parc d'emmagatzematge de matèries primeres fins als 13.830 m², es procedirà a recuperar el sòl de les zones desocupades i es conservarà com a sòl forestal les àrees de les parcel·les que afecten zones de domini públic i servitud del barranc del Toll i de la rambla de Roget, d'acord amb les distàncies que determine l'organisme de la conca hidrogràfica.   
3. Queda prohibida l'acumulació de residus i ferralles fora de les àrees especialment preparades per a això i que, en cap cas, podran situar-se en les zones declarades de domini públic hidràulic. Es procedirà a la retirada de les ferralles, restes de rajoles i altres residus procedents del funcionament de l'activitat que s'acumulen en les riberes i els marges dels llits del barranc del Toll i de la rambla de Roget, limítrofs amb parcel·les objecte del projecte.   
4. A fi de reduir les emissions de pols derivades de l'activitat es prendran les següents mesures correctores:  
- En les operacions de càrrega i descàrrega de materials pulverulents s'instal·laran cobriments, carenats i/o arruixadores d'aigua.  
- Les cintes de transport de materials i els elements mecànics susceptibles de generar pols disposaran de carenats, sistemes d'aspiració de pols i/o arruixadores d'aigua.  
- Les zones de rodament i d'accés a la indústria de vehicles de càrrega seran asfaltades i disposaran de sistemes automàtics de reg en els trams susceptibles de produir pols.   
- Es col·locaran tanques antipols de 2,5 metres d'alçària mínima en el perímetre de les àrees d'arreplega de matèries primeres. La tanca antipols, igual que la barrera verda proposada en l'EsIA, haurà de recular-se respectant els 5 metres de servitud mínima legal en els marges del barranc del Toll i de la rambla de Roget. Així mateix, per a la seua col·locació en les zones de protecció del domini públic hidràulic, haurà d'obtindre's la corresponent autorització administrativa de l'organisme de la conca hidrogràfica.  
5. Hauran de trobar-se regularitzats davant de l'organisme de la conca hidrogràfica i ajustar-se a allò que s'ha indicat en l'article 61 del text refós de la Llei d'Aigües (RDL 1/2001, de 20 de juliol), els 87.892 m³/any de subministrament d'aigua de pou que necessita l'activitat per al seu funcionament (ús industrial) i que, actualment segons s'indica en la documentació presentada, són cedits per mitjà de contracte per l'empresa Embalses Castelló, SL.  
6. Es prendran les mesures correctores necessàries perquè els actuals nivells d'emissió de monòxid de carboni dels tres forns ceràmics complisquen els nivells exigits en la disposició addicional primera del Decret 127/2006, de 15 de setembre, del Consell i, en particular, els nivells d'emissió a l'atmosfera exigits per l'autorització ambiental integrada.  
7. Es prendran les mesures correctores necessàries per a evitar que l'activitat transmeta uns nivells sonors de recepció superiors als màxims permesos per la Llei 7/2002, de 3 de desembre, de la Comunitat Valenciana de Protecció Contra la Contaminació Acústica, i es farà una auditoria acústica de comprovació.   
8. S'haurà d'obtindre l'informe favorable de la Confederació Hidrogràfica del Xúquer, dins del tràmit de l'autorització ambiental integrada, sobre l'abocament d'aigües al domini públic hidràulic i de la reutilització de les aigües residuals depurades per al reg de les zones enjardinades i de la zona d'arreplega de matèria primera.   
9. Es portarà un registre documental del programa de vigilància ambiental proposat en l'estudi d'impacte ambiental, que permeta comprovar el seguiment i compliment de les mesures correctores i protectores arreplegades en este, el qual podrà forma part d'un únic document junt amb els seguiments ambientals que pogueren imposar l'autorització ambiental integrada.  
10. Qualsevol modificació o ampliació del projecte presentat, així com, si es detectara algun impacte ambiental no previst en l'estudi d'impacte ambiental, haurà de ser comunicat a la Direcció General de Gestió del Medi Natural que establirà, si és procedent, l'aplicació de nous condicionants.  
  
Tercer  
Notificar a les parts interessades que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 23 de febrer de 2009.- La directora general de Gestió del Medi Natural: M.ª Ángeles Centeno Centeno».  
  
València, 28 de juny de 2012.- El director general d'Avaluació Ambiental i Territorial: Juan Giner Corell.